b'\n_START_ARTICLE_\nVele Srakane\n_START_SECTION_\nSmje\xc5\xa1taj\n_START_PARAGRAPH_\nVele Sarkane pripadaju kvarnerskoj skupini otoka, cresko-lo\xc5\xa1injskom oto\xc4\x8dju. Zapadno je od Lo\xc5\xa1inja kojem je najbli\xc5\xbei kod rta \xc5\xbdapli\xc4\x87 (3,5 km), a najudaljeniji, oko 6 km, kod rta Stra\xc5\xbea. Od Lo\xc5\xa1inja ga dijeli Unijski kanal._NEWLINE_Smje\xc5\xa1ten je izme\xc4\x91u Unija na sjeveru i Malih Srakana na jugu, s kojim je u povijesti bio dijelom istog grebena. Od Unija je odvojen prolazom Veli \xc5\xbdapal \xc5\xa1irine 2 km, a od Malih Srakana prolazom \xc5\xbdapli\xc4\x87, \xc5\xa1irine samo stotinjak metara. Na zapadu je otvoreno more, a 7 do 8 km ju\xc5\xbeno je otok Susak._NEWLINE_Administrativno pripada Gradu Malom Lo\xc5\xa1inju.\n_START_SECTION_\nZemljopis\n_START_PARAGRAPH_\nVele Srakane su povr\xc5\xa1ine 1,18 km\xc2\xb2, a duljina obalne linije iznosi 7,441 m._NEWLINE_Vrlo je uskog i izdu\xc5\xbeenog  oblika, a pru\xc5\xbea se u pravcu sjeverozapad\xe2\x80\x93jugoistok duljinom od 3,3 km. Najsjevernija i najzapadnija to\xc4\x8dka je rt Vela Stra\xc5\xbea. Najju\xc5\xbenija i najisto\xc4\x8dnija to\xc4\x8dka je rt \xc5\xbdapli\xc4\x87. Najvi\xc5\xa1i vrh otoka je Vela Stra\xc5\xbea, 60 m nadmorske visine, na krajnjem sjeverozapadu, ponad istoimenog rta. _NEWLINE_Obale su prete\xc5\xbeno nerazvedene, bez ve\xc4\x87ih uvala, niske i stjenovite te nema sigurnog zaklona niti od jednog vjetra. Najve\xc4\x87e uvale su Gornja i Donja Trata na isto\xc4\x8dnoj, odnosno zapadnoj strani otoka. Obje uvale su u potpunosti otvorene. Na zapadnoj strani otoka je jo\xc5\xa1 nekoliko uvala, ali su sve tako\xc4\x91er potpuno otvorene: Keplotina i Progon na sredi\xc5\xa1njem dijelu otoka te Basadura na sjevernom.\n_START_SECTION_\nNavigacija\n_START_PARAGRAPH_\nU uvali Gornja Trata dva su pristana, na glavi ve\xc4\x87eg pristana dubina je 4-5 metra. Veliki pristan obnovljen je i ure\xc4\x91en 2005. godine. Brod, jedina veza s otokom, pristaje samo ako se to unaprijed zatra\xc5\xbei od posade i to samo za lijepog vremena budu\xc4\x87i da je pristani\xc5\xa1te nezaklonjeno i nesigurno. Brodom su Vele Srakane povezane s Malim Lo\xc5\xa1injem i otocima Unijama i Susakom. Ljeti je veza \xc4\x8de\xc5\xa1\xc4\x87a nego u zimskom dijelu godine._NEWLINE_S obzirom da na otoku nema lu\xc4\x8dice, pristajanje je mogu\xc4\x87e, osim uz pristane (molove), samo sidrenjem uz obalu. Lokalno stanovni\xc5\xa1tvo svoje brodice nakon svake plovidbe izvla\xc4\x8di na obalu. U slu\xc4\x8daju sidrenja treba stalno biti na oprezu \xc4\x8dak i za lijepog vremena jer su morske struje uz otok jake, naro\xc4\x8dito na krajnjim rtovima. Prolaz \xc5\xbdapli\xc4\x87 izme\xc4\x91u Velih i Malih Srakana vrlo je plitak.\n_START_SECTION_\nPovijest\n_START_PARAGRAPH_\nU uglu ku\xc4\x87e Skrivani\xc4\x87 ugra\xc4\x91en je nadgrobni spomenik iz rimskog doba. Na brdu Vela Stra\xc5\xbea nalazila se pretpovijesna gradina, stari ka\xc5\xa1tel ostatak je polukru\xc5\xbenog zida nekada\xc5\xa1nje utvrde za obranu od morskih plja\xc4\x8dka\xc5\xa1a. U mjestu je malena crkvica posve\xc4\x87ena svetoj Ani. Na otoku nema groblja ve\xc4\x87 se koristi groblje na susjednom otoku Susku._NEWLINE_Kroz srednji vijek prete\xc5\xbeno je bio dijelom Mleta\xc4\x8dke Republike. U vrijeme Austro-Ugarske Monarhije, otok se slu\xc5\xbebeno nazivao Gro\xc3\x9f Kanidol. _NEWLINE_Nakon Prvog svjetskog rata pripao je Kraljevini Italiji, da bi po Drugom svjetskom ratu u\xc5\xa1ao u sastav Jugoslavije odnosno Hrvatske u \xc4\x8dijem je sastavu i danas. Stanovni\xc5\xa1tvo se bavi ribarstvom, poljoprivredom i sto\xc4\x8darstvom._NEWLINE_Otok ima elektri\xc4\x8dnu energiju, ali ne i vodu. S obzirom da nema ni trgovinu, sve potrebno za \xc5\xbeivot, uklju\xc4\x8duju\xc4\x87i i pitku vodu treba se donosit na otok. Po\xc5\xa1tanski broj je: 51550 Mali Lo\xc5\xa1inj.'